בעקבות המשבר? לקוחות "נקסט" בארץ מתלוננים על עיכובים משמעותיים | Fashion Forward | אופנה
בעקבות המשבר? לקוחות "נקסט" בארץ מתלוננים על עיכובים משמעותיים
רק בשבוע שעבר נחשף כי ענקית ההלבשה "נקסט" מסמנת ירידה במכירות והפסדים כלכליים, וכבר הרשת גועשת בעקבות עיכוב גורף במשלוחים, שעשוי להתפרש כסממן הראשון לקשיי החברה בארץ. מ"נקסט" נמסר שהעיכוב נגרם בשל חגי ישראל ומבטיחים לפתור את הבעיה בהקדם
מאת נגה זילבר | ‏ 7 מאי 2017
הלקוחות מתלוננים (צילום: נקסט, מתוך האתר הרשמי)
רשת "נקסט" הבריטית זוכה לפופולריות רבה בישראל, בעיקר בתחום הלבשת הילדים. המחירים הנוחים, האופנה המתחלפת בקצב מהיר והמשלוחים החינמיים הופכים אותה לאטרקטיבית מאוד עבור הצרכן המקומי, שכבר מזמן התגבר על הפחדים הכרוכים בשופינג אונליין. אבל השבוע, רק ימים ספורים לאחר שהתפרסם כי ענקית ההלבשה מסמנת ירידה במכירות והפסדים כלכליים, געשה הרשת המקומית בעקבות תקרית שעלולה להתפרש כסימפטום הראשון לקשיי החברה בארץ.
בקבוצת הפייסבוק Next IL פרסמו מספר לקוחות מודאגים הודעה מפתיעה שקיבלו מהחברה, אחרי שביצעו הזמנה באתר. "אנו מצטערים להודיע לך שהזמנתך מתעכבת", נאמר בה, "אנו עושים את המיטב על מנת שהזמנתך תועבר לך בהקדם האפשרי ומתנצלים על האכזבה. אנא המתן עוד 5-7 ימי עסקים עד להגעת הזמנתך". בנוסף, עודכנו הלקוחות כי מספר המעקב שהיה ברשותם אינו רלוונטי עוד וכי המספר החדש ישלח אליהם בהמשך.
המייל המדאיג (צילום מסך)
על פי חברות קבוצת הפייסבוק הלא רשמית של המותג בארץ, מדובר בתופעה נרחבת שמעוררת לא מעט בלבול ודאגה. בתגובה ללקוחה שהעלתה את תוכן המכתב מרשת "נקסט" לעמוד, כתבה אחת הגולשות: "הזמנתי בגד ים ב-1.5 כי חשבתי שיגיע עד שניסע לאילת בסוף החודש. עכשיו אני כבר לא בטוחה", ואחרת הוסיפה: "מוכר להרבה מאיתנו. כנראה הם באמת בקשיים". לעומתם היו מי שלא מיהרו להפנות אצבע מאשימה אל החברה. "ההזמנות נשלחות, הבעיה שהן נתקעות כשהן מגיעות לארץ", ציינה אחת מהן, וגולשת נוספת העלתה השערה דומה: "הדואר העביר את הפעילות למרכז מיון חדש במודיעין ולכן כנראה יש עיכובים".
מיכל שחף, אחת ממנהלות עמוד הפייסבוק הלא רשמי של הרשת בארץ, מנסה להרגיע את הרוחות למרות אי הנעימות. "קראתי על הקשיים הכלכליים של החברה אבל לדעתי אין קשר ישיר לעיכובים במשלוח", היא שומרת על אופטימיות, "זה קורה מעת לעת בשל עומס בהזמנות או בעיה נקודתית אחרת. יש מי שיקבל את המשלוח תוך 4-7 ימים ולעומתם תמיד יהיו את אלו שיקבלו אותו אחרי שבועיים. לא מדובר במשהו חריג בנוף".
מ"נקסט" נמסר כי ישנם עיכובים בדואר ישראל שנובעים מהחגים האחרונים, אך מוסיפים כי חברת הדואר הקימה מסוף חדש שישים את משלוחי הרשת בעדיפות עליונה וישפר את זמני ההגעה בעתיד. טרם התקבלה תגובה רשמית של דואר ישראל.
עדיין לא ברור מה מקור הבעיה (צילום: נקסט, מתוך האתר הרשמי)
לא בטוח שבגד הים יגיע בזמן לנסיעה (צילום: נקסט, מתוך האתר הרשמי)
"יש מי שיקבל את המשלוח תוך 4-7 ימים ולעומתם תמיד יהיו את אלו שיקבלו אותו אחרי שבועיים" (צילום: נקסט, מתוך האתר הרשמי)
פופולרית בארץ, בעיקר בתחום הלבשת הילדים (צילום: נקסט, מתוך האתר הרשמי)
אני לא מבינה על מה מדברים, אין על השירות של נקסט!!! אף אחד לא יודע לתת שירות טוב ומהיר כמו שלהם!!
מאת: ציפורה |‏ 26 במאי 2017 | 11:58
באמת. אנשים ממש קטנוניים. תחכו עוד כמה ימים וזה יגיע. אין על האתר הזה, שירות אמין, אדיב, החבילות מגיעות ממש מהר, ביחס להזמנות ב ebay לדוגמא. למה אנשים תמיד מחפשים להגיד משהו רע???? זה אתר מעולה, ואני אישית אמשיך לקנות שם, גם אם החבילות יגיעו אחרי 15 יום.
מאת: אלה |‏ 17 במאי 2017 | 14:41
אין על נקסט! כבר שנתיים קונה הכל רק שם . אחלה מוצרים. השירות אדיב ביותר ויש ללמוד מהם. עשו בית ספר לכל החנויות בקניונים!!!
מאת: גלית דיגמי |‏ 11 במאי 2017 | 11:17
אני מזמינה מנקסט ונהינת מהשירות שלהם ומאיכות המוצרים
זיכו אותי על כל הסכום של נעליים עם בעיה
מאת: ריקי |‏ 8 במאי 2017 | 12:55
אויי כמה שטויות! נקסט שולחים את החבילה תוך יום. העיכובים זה בגלל דואר ישראל. די עם כל ההפחדות האלה. נמשיך לקנות רק נקסט!!
מאת: שירן |‏ 8 במאי 2017 | 09:42
איך אוהבים להיתפס על הקטנות ! השירות של נקסט יעיל מאד! רשום עד שבועיים ותמיד מגיע לפניי בהרבה ..אז עכשיו הגיע אחרי שבועיים סו וואט איזה קטנוניות ! הזמנתי 2 משלוחים שהגיעו תוך 14 ימים זה לא עיכוב זה בדיוק מה שרשום בתקנון ובמייל ששולחים לאחר ההזמנה..מעבר לכך שיש להם שירות לקוחות שירותי ואדיב שנותן מענה מהיר ויעיל
מאת: רונה |‏ 7 במאי 2017 | 20:59
שטויות! הזמנתי וקיבלתי תוך 4 ימים!
יותר מהיר מלהזמין בארץ
מאת: אורלי |‏ 7 במאי 2017 | 20:19